ሃካይነት- ምንጪ ምህዞ ሉሲ ካብ ምህካይን ካብ ስንፍናን ብምብጋስ ብርክት ዝበሉ ነገራት ከም መሳለጢ ኮይኖም ከምዝተመሃዙ ትኣምን። ዕንክሊልን መዘወር ጎማ[wheel]ን ሓደ እዩ። እዚ ቅድሚ ምፍጣሩ፡ብዙሓት ነገራት በቶም 'ብርቱዓት ሰራሕተኛታት' ዝበሃሉ ሰባት ደፊእካን ተሸኪምካን እዮም ዝንቀሳቐሱ ነይሮም። እምበኣር መዘውር፡ ከበድቲ ነገራት ብቐሊል ጉልበትን ንእሽተይ ጊዜን ስራሕቲ ንምስላጥ ብሃካያት ዝተምሃዘ እዩ። ቴሌፎን ዝተምሃዘ ካብ ትህኺት ዝነቐለ እዩ። ካብ ሓደ ገዛ ናብ ካሊእ ገዛ ሰለይ እናበልካ ውዒልካ፡ "ዳሕና'ዶ ሓዲርኩም?" ኢልካ- ከምዚ 'ያ ደሊና-ኢልካ መልእኽቲ ክበጽሕ ምግባር፤ ልሙድን ዝሰልቸወን መገዲ እዩ ነይሩ። ዝሓጸረ መንገዲ ክእለሽ ነይሩዎ። ቴሌፎን ከኣ ተምሂዙ። ኣብዚ እዋን፡ ካብ ሓደ ጫፍ ዓለም ናብ ካሊእ ጫፍ ዓለም ብኣካል ምጉያይ ከየድለየ፡ ብስልኪ ምርካብ ተኻኢሉ። እዚ እትብልን እትኣምንን ግን ሉሲ ጥራሕ ኣይኮነትን። ወናኒን መሃዝን ማይክሮሶፍት ዝኾነ ቢል ጌትስ [ሓደ ሃብታማት ዓለምና] ፡ ሓደ ዓብይ ስራሕ ቀልጢፍካ ንምዕዋት ካብ ንፉዕ ሰብ ሃካይ ሰብ ከምዝመርጽ ተዛሪቡ ነይሩ። "እቲ ሃካይ፤ ነታ ስራሕ ቀልጢፉ ዝውደአላ ቀሊል መገዲ ክእልሽ እዩ" ኢሉ ነይሩ። ንብዙሓት እዚ አበሃህልኡ ሕንቅል ሕንቅሊተይ ኮይኑ ጸኒሑ። ትህኺት- ኣእምሮ ዝበለጸ ክሰርሕ ይገብር ምንጪ ስእሊ, Getty Images ስለዚ ሉሲ ልክዕዶ ትኸውን?
